BEGRUNDELSE

1. Formålet med konventionen om beskyttelse af migrerende arter af vilde dyr (også kaldet CMS eller Bonnkonventionen) er at beskytte migrerende arter af landdyr, vanddyr og fugle i hele deres udbredelsesområde. Det er en mellemstatslig traktat, der er indgået under De Forenede Nationers miljøprogram, og som sigter mod at beskytte vilde dyr og planter samt naturlige levesteder i hele verden. Den Europæiske Union har været part i CMS siden den 1. november 1983[1].

2. De migrerende arter, der skal beskyttes, er opført på liste I (truede arter) og liste II (arter, hvorom der skal indgås aftaler) til konventionen.

3. Partskonferencen er konventionens besluttende organ, der er bemyndiget til at bedømme migrerende arters bevaringsstatus og dernæst til at foretage ændringer i konventionens liste I og II.

4. I henhold til konventionens artikel XI kan alle parter fremsætte forslag til ændringer. En ændring af listerne træder i kraft for alle parter halvfems dage efter den partskonference, hvor den blev vedtaget, undtagen for de parter, som tager forbehold.

5. Den tiende partskonferencen under konventionen afholdes i Bergen (Norge) fra den 20.-25. november 2011. Til denne partskonference har en række parter fremsat forslag om at beskytte flere nye arter ved at foretage ændringer i konventionens liste I og II.

6. Den Europæiske Union har fremsat to af disse forslag og forelagt dem for konventionens sekretariat i henhold til Rådets afgørelse[2]. Det var allerede blevet vurderet, at disse forslag falder i tråd med målsætningerne for fugledirektivet[3] og forordningen om beskyttelse af vilde dyr og planter ved kontrol af handelen hermed[4]. Derfor bør Unionen aktivt støtte vedtagelsen af disse forslag, som den selv fremsatte.

7. Andre parter i konventionen fremsatte seks forslag til ændringer af liste I og II. Ingen af disse forslag vedrørende fugle eller pattedyr vil kræve ændring af EU-lovgivningen. Forslagene vedrørende fiskearten Manta birostris vil kræve en ændring af EU-lovgivningen om bevarelse og bæredygtig udnyttelse af fiskeressourcerne som led i den fælles fiskeripolitik for at garantere beskyttelsen af denne art. Unionen bør støtte forslagene ud fra følgende betragtninger: 1) opførelsen af disse arter er videnskabeligt velfunderet, 2) der bør bevares sammenhæng mellem Fællesskabets interne og eksterne foranstaltninger, og 3) Unionen er forpligtet til at samarbejde internationalt om beskyttelse af artsmangfoldigheden.

8. Rådet skal derfor træffe afgørelse om EU's holdning, for så vidt angår ændringsforslagene på den tiende partskonference.

2011/0252 (NLE)

Forslag til

RÅDETS AFGØRELSE

om den holdning, der skal indtages på Den Europæiske Unions vegne til forslag om ændring af liste I og II i konventionen om beskyttelse af migrerende arter af vilde dyr på partskonferencens tiende møde

RÅDET FOR DEN EUROPÆISKE UNION HAR -

under henvisning til traktaten om Den Europæiske Unions funktionsmåde, særlig artikel 192, stk. 1, sammenholdt med artikel 218, stk. 9,

under henvisning til forslag fra Kommissionen[5] og

ud fra følgende betragtninger:

1. Som part i konventionen om beskyttelse af migrerende arter af vilde dyr[6] kan Den Europæiske Union fremsætte forslag til ændring af listerne til konventionen over de arter, der skal beskyttes.

2. Partskonferencen er konventionens besluttende organ, og den er bemyndiget til at bedømme migrerende arters bevaringsstatus og dernæst til at foretage ændringer i konventionens liste I og II.

3. I henhold til artikel XI i konventionen træder en ændring af listerne i kraft for alle parter halvfems dage efter det partskonferencemøde, hvor den blev vedtaget, undtagen for de parter, som tager forbehold.

4. Med henblik på den tiende partskonferencen under konventionen, der afholdes i Bergen (Norge) fra den 20.-25. november 2011, meddelte Unionen konventionens sekretariat nogle forslag[7] til ændring af liste I med henblik på at indsætte arterne Falco cherrug og Falco vespertinus.

5. Til denne partskonference har andre parter fremsat forslag om at beskytte flere nye arter ved at foretage ændringer i konventionens liste I og II.

6. Unionen bør støtte disse forslag, da de er videnskabeligt velfunderet, i tråd med EU-lovgivningen og med EU's forpligtelse til internationalt samarbejde om beskyttelse af artsmangfoldigheden i overensstemmelse med artikel 5 i FN-konventionen om den biologiske mangfoldighed[8] og beslutninger truffet på partskonferencen, navnlig med det globale mål, der blev besluttet på det tiende møde, nemlig inden 2020 at forhindre udryddelse af kendte truede arter, forbedre deres bevaringsstatus og gøre den bæredygtig, navnlig hvad angår de mest udsatte arter.

7. Ingen af disse ændringsforslag vedrørende fugle eller pattedyr vil kræve ændringer i EU-lovgivningen.

8. Forslagene vedrørende fiskearten Manta birostris vil kræve en ændring i EU-lovgivningen om bevarelse og bæredygtig udnyttelse af fiskeressourcerne som led i den fælles fiskeripolitik for at garantere beskyttelsen af denne art.

9. I den udstrækning konventionen om beskyttelse af migrerende arter af vilde dyr både henhører under Unionens og medlemsstaternes kompetence, bør Kommissionen og medlemsstaterne arbejde tæt sammen med henblik på vedtagelsen af ændringerne til konventionens lister for at tilstræbe enhed i Unionens internationale repræsentation -

VEDTAGET DENNE AFGØRELSE:

Eneste artikel

På partskonferencens tiende møde under konventionen om beskyttelse af migrerende arter af vilde dyr indtager Kommissionen følgende holdning på Unionens vegne vedrørende forslagene om ændring af konventionens liste I og II:

1) Kommissionen bemyndiges til at støtte, at følgende arter indsættes i liste I:

a) Falco cherrug

b) Falco vespertinus

c) Numenius madagascariensis

d) Numenius tahitiensis

e) Manta birostris

2) Kommissionen bemyndiges til at støtte, at følgende arter indsættes i liste II:

a) Ovis ammon

b) Dolichonyx oryzivorus

c) Manta birostris.

Udfærdiget i

På Rådets vegne

Formand [..]

[1] Rådets afgørelse 82/461/EØF af 24. juni 1982 om afslutning af konventionen om beskyttelse af migrerende arter af vilde dyr, EFT L 210 af 24.6.1982, s. 10.

[2] Rådets afgørelse om bemyndigelse af Europa-Kommissionen til på Den Europæiske Unions vegne at fremlægge et forslag om en ændring af liste I i konventionen om beskyttelse af migrerende arter af vilde dyr med henblik på partskonferencens tiende møde (vedtaget den 23. juni 2011 ved skriftlig procedure) (dok. 11078/11 ENV 432).

[3] Europa-Parlamentets og Rådets direktiv 2009/147/EF af 30. november 2009 om beskyttelse af vilde fugle (EUT L 20 af 26.1.2010, s. 7).

[4] Rådets forordning (EF) nr. 338/97 af 9. december 1996 om beskyttelse af vilde dyr og planter ved kontrol af handelen hermed (EFT L 61 af 3.3.1997, s. 1).

[5] EUT C […] af […], s. […].

[6] Rådets afgørelse 82/461/EØF af 24. juni 1982 om afslutning af konventionen om beskyttelse af migrerende arter af vilde dyr, EFT L 210 af 24.6.1982, s. 10.

[7] Forslag, der blev vedtaget ved Rådets afgørelse om bemyndigelse af Europa-Kommissionen til på Den Europæiske Unions vegne at fremlægge et forslag om en ændring af liste I i konventionen om beskyttelse af migrerende arter af vilde dyr med henblik på partskonferencens tiende møde (vedtaget den 23. juni 2011 ved skriftlig procedure) (dok. 11078/11 ENV 432).

[8] Rådets afgørelse 93/626/EØF af 25. oktober 1993 vedrørende konventionen om den biologiske mangfoldighed, EFT L 309 af 13.12.1993, s. 1.